b'\n_START_ARTICLE_\nJuho Kolehmainen\n_START_PARAGRAPH_\nJuho Kolehmainen (10. tammikuuta 1890 Nurmes \xe2\x80\x93 9. elokuuta 1946) oli suomalainen j\xc3\xa4\xc3\xa4k\xc3\xa4riv\xc3\xa4nrikki.\n_START_SECTION_\nPerhetausta\n_START_PARAGRAPH_\nH\xc3\xa4nen vanhempansa olivat puusepp\xc3\xa4 Antti Kolehmainen ja Anna Kilpel\xc3\xa4inen. H\xc3\xa4net vihittiin avioliittoon vuonna 1924 Elvira Engstr\xc3\xb6min kanssa.\n_START_SECTION_\nOpinnot\n_START_PARAGRAPH_\nKolehmainen k\xc3\xa4vi kansakoulun.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nKolehmainen ty\xc3\xb6skenteli mets\xc3\xa4ty\xc3\xb6njohtajana ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. komppaniaan 28. joulukuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nKolehmainen saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana aliupseeriksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi 4. J\xc3\xa4\xc3\xa4k\xc3\xa4rirykmentin 9. j\xc3\xa4\xc3\xa4k\xc3\xa4ripataljoonan 3. komppaniaan. H\xc3\xa4n otti osaa sis\xc3\xa4llissodan taisteluihin Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nKolehmainen palveli sis\xc3\xa4llissodan j\xc3\xa4lkeen 1. komppanian koulutusaliupseerina 4. J\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona 4:ss\xc3\xa4 (tunnettiin my\xc3\xb6hemmin nimill\xc3\xa4 J\xc3\xa4\xc3\xa4k\xc3\xa4ripataljoona 2 ja Pohjolan j\xc3\xa4\xc3\xa4k\xc3\xa4ripataljoona). H\xc3\xa4net siirrettiin 11. lokakuuta 1918 alkaen koulutusaliupseeriksi Karjalan kaartin rykmentin III pataljoonaan. Armeijasta h\xc3\xa4n erosi 11. helmikuuta 1919 vain liitty\xc3\xa4kseen 15. helmikuuta 1919 alkaen Karjalan (Aunuksen) retkikuntaan. Retkikunnalla h\xc3\xa4net m\xc3\xa4\xc3\xa4r\xc3\xa4ttiin aluksi joukkueenjohtajaksi III pataljoonan 1. komppaniaan, mink\xc3\xa4 p\xc3\xa4\xc3\xa4llikkyyden h\xc3\xa4n vastaan otti my\xc3\xb6hemmin. H\xc3\xa4net siirrettiin kes\xc3\xa4kuussa Karjalaiseen pataljoonaan, miss\xc3\xa4 h\xc3\xa4n toimi 3. komppanian p\xc3\xa4\xc3\xa4llikk\xc3\xb6n\xc3\xa4. Kolehmainen otti osaa retkikunnalla taisteluihin Tulemaj\xc3\xa4rvell\xc3\xa4, Vielj\xc3\xa4rvell\xc3\xa4, Nuosj\xc3\xa4rvell\xc3\xa4, Pr\xc3\xa4\xc3\xa4z\xc3\xa4ss\xc3\xa4, Matrossassa, Kotkatj\xc3\xa4rvell\xc3\xa4, Tuuloksessa, Maasj\xc3\xa4rvell\xc3\xa4, Suollusm\xc3\xa4ell\xc3\xa4 ja S\xc3\xa4\xc3\xa4m\xc3\xa4j\xc3\xa4rvell\xc3\xa4. Retkikunnalta palattuaan h\xc3\xa4n astui etsiv\xc3\xa4n keskuspoliisin palvelukseen 10. hein\xc3\xa4kuuta 1919, mutta palasi takaisin puolustusvoimien palvelukseen 31. tammikuuta 1920 pursimiehen\xc3\xa4. H\xc3\xa4net sijoitettiin miinanetsint\xc3\xa4laivueeseen, josta h\xc3\xa4net siirrettiin l. toukokuuta 1925 Melkin vartiokomennuskunnan p\xc3\xa4\xc3\xa4llik\xc3\xb6ksi ja 1. lokakuuta 1933 alkaen miina- ja vartiolaivueen ruori- ja merkinantoaliupseeriksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n palveli aina talvisotaan saakka.'